652/2019

Útdráttur

Staðfestur var úrskurður héraðsdóms þar sem kröfum ákærðu um afhendingu gagna sem orðið hafi til undir rannsókn máls á hendur þeim var hafnað.

Úrskurður Landsréttar

Landsréttardómararnir A-kk-nf E. J-kk-nf, E-kk-nf J-kk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Varnaraðilar skutu málinu til Landsréttar með kæru 26. september 2019, sem barst réttinum ásamt kærumálsgögnum 30. september 2019. Kærður er úrskurður Héraðsdóms Reykjavíkur 24. september 2019 í málinu nr. S[...]/2019 þar sem hafnað var kröfum ákærðu um að héraðssaksóknari afhendi öll gögn sem hafi orðið til við rannsókn málsins, þar með talið dagbókarfærslur og „afrit af hlustunum“, og upplýsi jafnframt um önnur gögn sem orðið hafi til undir rannsókn málsins. Jafnframt var kröfum ákærðu um að héraðssaksóknari taki til sín rannsókn á meintu peningaþvætti ákærðu og eftir atvikum gefi út ákæru vegna málsins eða felli það niður og veiti verjendum ákærðu aðgang að málsgögnum vegna þeirrar rannsóknar hafnað. Kæruheimild er í clið 1. mgr. 192. gr. laga nr. 88/2008 um meðferð sakamála.

2 Varnaraðilar krefjast þess aðallega að hinn kærði úrskurður verði felldur úr gildi og sóknaraðila gert að afhenda verjendum þeirra afrit af dagbókarfærslum lögreglu og „afrit af hlustunum“ sem orðið hafi til við rannsókn málsins. Til vara krefjast varnaraðilar þess að verjendum verði veittur aðgangur að dagbókarfærslum lögreglu sem orðið hafi til við rannsókn málsins, sbr. 1. mgr. 37. gr. laga nr. 88/2008. Þeir una samkvæmt þessu niðurstöðu hins kærða úrskurðar um aðrar kröfur sem hafðar voru uppi í héraði. 3 Sóknaraðili krefst staðfestingar hins kærða úrskurðar.

Niðurstaða

4 Varnaraðilar eru meðal ákærðu í máli sem höfðað var með ákæru héraðssaksóknara á hendur þeim 29. ágúst 2019 fyrir stórfellt fíkniefnalagabrot og brot gegn lögum um ávana og fíkniefni.

5 Í 1. mgr. 37. gr. laga nr. 88/2008 kemur fram sú meginregla að verjandi skuli jafnskjótt og unnt er fá afrit af öllum skjölum máls sem varða skjólstæðing hans. Hljóð og myndefni telst ekki til skjala í skilningi ákvæðisins, sbr. meðal annars dóm Hæstaréttar 27. júní 2017 í máli nr. 407/2017, og verður þegar af þeirri ástæðu að hafna kröfu varnaraðila um „afrit af hlustunum“, enda verður að skilja kröfuna svo að hún lúti að afriti af upptökum á hlustunum sem skjalleg gögn liggi ekki fyrir um.

6 Hvað varðar kröfu varnaraðila um aðgang að dagbókarfærslum verður að líta til þess að það er almennt á forræði ákæruvaldsins hvaða gögn það leggur fram til þess að fullnægja sönnunarbyrði sinni, sbr. meðal annars dóm Hæstaréttar 3. október 2012 í máli nr. 609/2012, en um skyldu ákæruvaldsins til að leggja fram gögn segir í 2. mgr. 134. gr. laga nr. 88/2008 að ákærandi leggi fram þau skjöl og önnur sýnileg sönnunargögn sem aflað hefur verið við rannsókn og sönnunargildi hafa að hans mati. Sóknaraðili hefur lýst því yfir að þær dagbókarfærslur lögreglu sem varnaraðilar krefjast aðgangs að hafi ekkert sönnunargildi í málinu. Varnaraðilar hafa ekki bent á einhver tiltekin atriði sem þeir telja að finna í umræddum gögnum eða útskýrt hvernig þau geti haft áhrif við úrlausn þessa máls. Samkvæmt framangreindu verður ekkert talið liggja fyrir um að þær dagbókarfærslur sem varnaraðilar krefjast afhendingar á séu sönnunargögn um atvik máls sem ákæruvaldinu er skylt að leggja fram. Verður því jafnframt að hafna kröfum varnaraðila um afhendingu eða aðgang að þeim, líkt og nánar greinir í úrskurðarorði.

Úrskurðarorð:

Hafnað er kröfum varnaraðila, X og Y, um að lagt verði fyrir sóknaraðila að afhenda verjendum þeirra afrit af dagbókarfærslum lögreglu og afrit af hlustunum. Þá er hafnað kröfu um að verjendum varnaraðila verði veittur aðgangur að dagbókarfærslum lögreglu sem orðið hafa til við rannsókn málsins.